b'\n_START_ARTICLE_\nAvgust Kuhar\n_START_SECTION_\n\xc5\xbdivljenje in delo\n_START_PARAGRAPH_\nAvgust Kuhar je bil eden od bratov iz znamenite koro\xc5\xa1ke dru\xc5\xbeine Pre\xc5\xbeihovih: Lovro Kuhar (pisatelj), Avgust Kuhar (varnost pri delu), Ivan /Anza Kuhar (tragi\xc4\x8dno umrl leta 1944) in Alojzij Kuhar (duhovnik, dopisnik \xc4\x8dasnika Slovenec, diplomat v jugoslovanski emigrantski vladi). \xc5\xa0tudiral je v Mariboru najprej na humanisti\xc4\x8dni gimnaziji ter nato na tehni\xc5\xa1ki srednji \xc5\xa1oli v Ljubljani in diplomiral na njenem elektrotehni\xc5\xa1kem oddelku. Slu\xc5\xbeboval je v Ljubljani, na Jesenicah in od 1. januarja 1951 v \xc5\xbdelezarni Ravne. Pomemben je bil tudi kot urednik glasila ravenske \xc5\xbeelezarne Koro\xc5\xa1ki fu\xc5\xbeinar, ki je sicer na prvo mesto postavljal \xc5\xbeelezarsko stroko, a hkrati pisal o Koro\xc5\xa1ki. Leta 1951 je bil eden od soustanoviteljev Delavskega muzeja Ravne na Koro\xc5\xa1kem, danes Koro\xc5\xa1kega pokrajinskega muzeja. _NEWLINE_V \xc5\xbdelezarni Ravne je po 2. svetovni vojni med prvimi v Sloveniji vpeljal ukrepe za prepre\xc4\x8devanje nezgod pri delu, ki so postali zgled za preostalo Slovenijo in Jugoslavijo. Po njem se imenuje ustanova Fundacija Avgusta Kuharja, ki jo je s soglasjem ministra za delo leta 1996 ustanovila Zveza dru\xc5\xa1tev varnostnih in\xc5\xbeenirjev Slovenije (ZDVIS), da bi podeljevala nagrade za izjemne strokovne dose\xc5\xbeke v stroki varnosti in zdravja pri delu ter priznanja za dolgotrajno strokovno delo v dru\xc5\xa1tvih varnostnih in\xc5\xbeenirjev. Tako se naj bi krepila zavest o potrebnosti sistemati\xc4\x8dnega strokovnega varovanja zdravja pri delu ter \xc5\xbeivljenjskega in delovnega okolja. Od leta 1997 podeljuje tri vrste nagrad Avgusta Kuharja za izjemni dose\xc5\xbeek, za \xc5\xbeivljenjsko delo in za najbolj\xc5\xa1e diplomsko delo \xc5\xa1tudenta Katedre za poklicno, procesno in po\xc5\xbearno varnost Fakultete za kemijo in kemijsko tehnologijo Univerze v Ljubljani.'